b'\n_START_ARTICLE_\nMagdalena Tovornik\n_START_SECTION_\n\xc5\xbdivljenjepis\n_START_PARAGRAPH_\nRojena je bila oktobra 1945 (dekli\xc5\xa1ko ime Magdalena Ceglar) na Primorskem mami Fran\xc4\x8di\xc5\xa1ki in o\xc4\x8detu Zorku. Ker je po drugi svetovni vojni Bazovica postala italijanska, se je dru\xc5\xbeina preselila v Staro Cerkev pri Ko\xc4\x8devju, kjer je kon\xc4\x8dala \xc5\xa1tiri razrede osnovne \xc5\xa1ole. Leta 1956 se je dru\xc5\xbeina vrnila v Izolo, kjer je kon\xc4\x8dala osnovno \xc5\xa1olo. Gimnazijo je kon\xc4\x8dala Kopru._NEWLINE_Na ljubljanski fakulteti za naravoslovje in tehnologijo je diplomirala leta 1969 na podro\xc4\x8dju organske kemije._NEWLINE_Po diplomi se je zaposlila v podjetju Delamaris v Izoli._NEWLINE_Leta 1970 se je preselila v Maribor in si ustvarila dru\xc5\xbeino. Na ru\xc5\xa1ki \xc5\xa1oli in na mariborski II. gimnaziji je najprej pou\xc4\x8devala kemijo, nato pa se je zaposlila v gospodarstvu kot vodja predstavni\xc5\xa1tva za laboratorijsko opremo Slovenije - podjetja TLOS.\n_START_SECTION_\nDru\xc5\xbebeno delovanje\n_START_PARAGRAPH_\nMagdalena Tovornik je v osemdesetih letih najprej postala sekretarka strokovnih slu\xc5\xbeb raziskovalne skupnosti mesta Maribor, zatem pa je bila imenovana za generalno sekretarko mariborske mestne konference SZDL._NEWLINE_Leta 1990 je bila izvoljena za predsednico skup\xc5\xa1\xc4\x8dine ob\xc4\x8dine Maribor. Delovala je v zahtevnih razmerah gospodarske tranzicije, osamosvojitve in vojne za Slovenijo. Je pobudnica zgodnjega u\xc4\x8denja tujega jezika in spodbujanja raziskovalnega dela mladih. Je med ustanovitelji stalne konference lokalnih skupnosti Slovenije._NEWLINE_Po \xc5\xa1tiriletnem mandatu jo je vlada imenovala za veleposlanico Republike Slovenije pri Svetu Evrope. Po kraj\xc5\xa1em slu\xc5\xbebovanju na mestu dr\xc5\xbeavne sekretarke za Slovence po svetu in v zamejstvu na ministrstvu za zunanje zadeve jo je vlada imenovala na mesto veleposlanice Republike Slovenije v Franciji, ki ga je zasedla 19. aprila 2002._NEWLINE_Predsednik republike Janez Drnov\xc5\xa1ek jo je imenoval za vi\xc5\xa1jo svetnico za politi\xc4\x8dne zadeve v kabinetu predsednika republike. Z delom je nadaljevala tudi pri predsedniku republike Danilu T\xc3\xbcrku kot svetovalka predsednika za politi\xc4\x8dna vpra\xc5\xa1anja._NEWLINE_Politi\xc4\x8dno je delovala v SZDL in njeni naslednici, Liberalni demokraciji Slovenije._NEWLINE_Je soustanoviteljica kluba organizacije Soroptimist International v Sloveniji.'